title: Komisijas Īstenošanas regula (ES) 2019/1948 (2019. gada 25. novembris), ar ko sāk izmeklēšanu par tādu antidempinga pasākumu iespējamu apiešanu, kuri ar Komisijas Īstenošanas regulu (ES) 2018/186 noteikti konkrētu Ķīnas Tautas Republikas izcelsmes korozijizturīgu tēraudu importam, un ar ko uz šādu importu attiecina reģistrāciju

text:
                  26.11.2019

                  LV

                  Eiropas Savienības Oficiālais Vēstnesis

                  L 304/10

         KOMISIJAS ĪSTENOŠANAS REGULA (ES) 2019/1948
         (2019. gada 25. novembris),
         ar ko sāk izmeklēšanu par tādu antidempinga pasākumu iespējamu apiešanu, kuri ar Komisijas Īstenošanas regulu (ES) 2018/186 noteikti konkrētu Ķīnas Tautas Republikas izcelsmes korozijizturīgu tēraudu importam, un ar ko uz šādu importu attiecina reģistrāciju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 13. panta 3. punktu un 14. panta 5. punktu,
         informējusi dalībvalstis,
         tā kā:
         A.   EX OFFICIO IZMEKLĒŠANA

                     (1)

                     Eiropas Komisija (“Komisija”) pēc savas iniciatīvas, ievērojot Regulas (ES) 2016/1036 (“pamatregula”) 13. panta 3. punktu un 14. panta 5. punktu, ir pieņēmusi lēmumu izmeklēt konkrētu Ķīnas Tautas Republikas izcelsmes korozijizturīgu tēraudu importam noteikto antidempinga pasākumu iespējamo apiešanu un noteikt, ka šāds imports jāreģistrē.

               B.   RAŽOJUMS

                     (2)

                     Ražojums, uz ko attiecas iespējamā apiešana, ir plakani dzelzs, leģētā tērauda vai neleģētā tērauda velmējumi; dezoksidēti ar alumīniju; karstās galvanizācijas procesā pārklāti ar cinku un/vai ar alumīniju, un nevienu citu metālu; ķīmiski pasivēti; kuros pēc masas ir 0,015 % vai vairāk, bet ne vairāk kā 0,170 % oglekļa, 0,015 % vai vairāk, bet ne vairāk kā 0,100 % alumīnija, ne vairāk kā 0,045 % niobija, ne vairāk kā 0,010 % titāna un ne vairāk kā 0,010 % vanādija; ruļļos, sagarumotās loksnēs vai šaurās sloksnēs.
                     Nav iekļauti šādi ražojumi:

                                 —

                                 no nerūsējošā tērauda, elektrotehniskā silīcijtērauda un ātrgriezējtērauda,

                                 —

                                 pēc karstās vai aukstās velmēšanas (presēšanas aukstā stāvoklī) tālāk neapstrādāti.

                           Attiecīgo ražojumu pašlaik klasificē ar KN kodiem ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 un ex 7226 99 70 (Taric kodi: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094), un tā izcelsme ir Ķīnas Tautas Republikā (“attiecīgais ražojums”). Tas ir ražojums, kuram piemēro patlaban spēkā esošos pasākumus.
                     Ražojums, uz ko attiecas izmeklēšana par iespējamo apiešanu, ir konkrēti korozijizturīgi tēraudi. Tie ir plakani dzelzs, leģētā tērauda vai neleģētā tērauda velmējumi; karstās galvanizācijas procesā pārklāti ar cinku un/vai alumīniju, un/vai magniju, arī sakausējumi ar silīciju; ķīmiski pasivēti; ar virsmas papildu apstrādi (piemēram, eļļošanu vai blīvēšanu) vai bez tās; kuros pēc masas ir ne vairāk kā 0,5 % oglekļa, ne vairāk kā 1,1 % alumīnija, ne vairāk kā 0,12 % niobija, ne vairāk kā 0,17 % titāna un ne vairāk kā 0,15 % vanādija; ruļļos, sagarumotās loksnēs vai šaurās sloksnēs, kurus pašlaik klasificē ar KN kodiem ex 7210 41 00, ex 7210 49 00, ex 7210 61 00, ex 7210 69 00, ex 7212 90 80, ex 7212 30 00, ex 7212 50 61, ex 7212 50 69, ex 7225 50 00, ex 7225 92 00, ex 7225 99 00, ex 7226 99 30 un ex 7226 99 70 (Taric kodi: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) un kuru izcelsme ir Ķīnas Tautas Republikā (“izmeklējamais ražojums”).
                     Nav iekļauti šādi ražojumi:

                                 —

                                 no nerūsējošā tērauda, elektrotehniskā silīcijtērauda un ātrgriezējtērauda,

                                 —

                                 pēc karstās vai aukstās velmēšanas (presēšanas aukstā stāvoklī) tālāk neapstrādāti,

                                 —

                                 2. apsvērumā definētais attiecīgais ražojums.

               C.   SPĒKĀ ESOŠIE PASĀKUMI

                     (3)

                     Pašlaik spēkā esošie pasākumi, kuri, iespējams, tiek apieti, ir antidempinga pasākumi, kas noteikti ar Komisijas Īstenošanas regulu (ES) 2018/186 (2) (“spēkā esošie pasākumi”).

               D.   PAMATOJUMS

                     (4)

                     Komisijas rīcībā ir pietiekami pierādījumi, ka spēkā esošie antidempinga pasākumi, kas piemērojami Ķīnas Tautas Republikas izcelsmes attiecīgā ražojuma importam, tiek apieti, nedaudz pārveidojot attiecīgo ražojumu.

                     (5)

                     Konkrētāk, Taric statistika liecina, ka pēc tam, kad ar Komisijas Īstenošanas regulu (ES) 2018/186 attiecīgajam ražojumam tika noteikts galīgais antidempinga maksājums, no Ķīnas Tautas Republikas uz Savienību veiktā eksporta tirdzniecības modelis ir ievērojami mainījies. Šķiet, šādām pārmaiņām nav cita pietiekama iemesla vai ekonomiska pamatojuma kā vien maksājuma noteikšana.

                     (6)

                     Turklāt pierādījumi liecina, ka šo pārmaiņu pamatā ir tāda attiecīgā ražojuma imports, kas ir nedaudz pārveidots, piemēram, plānā kārtā pārklājot to ar eļļu, nedaudz palielinot tā oglekļa, alumīnija, niobija, titāna vai vanādija saturu, vai vienkārša cinka vai alumīnija pārklājuma vietā izmantojot citu, piemēram, cinka–magnija–alumīnija pārklājumu. Pirmšķietamie pierādījumi liecina, ka šādai praksei, procesam vai darbam nav cita pietiekama iemesla vai ekonomiska pamatojuma kā vien maksājuma noteikšana.

                     (7)

                     Turklāt Komisija ir ieguvusi pietiekamus pirmšķietamus pierādījumus, ka spēkā esošo attiecīgajam ražojumam noteikto antidempinga pasākumu koriģējošā ietekme tiek mazināta gan daudzuma, gan cenas ziņā. Šķiet, ka attiecīgā ražojuma importu ir aizstājuši ievērojami izmeklējamā ražojuma importa apjomi. Turklāt ir pietiekami pirmšķietami pierādījumi, ka izmeklējamā ražojuma imports notiek par cenām, kuras ir zemākas par cenu, kas nerada kaitējumu un kas konstatēta izmeklēšanā, kuras rezultātā tika noteikti spēkā esošie pasākumi.

                     (8)

                     Visbeidzot Komisija ir ieguvusi pietiekamus pirmšķietamus pierādījumus, ka, salīdzinot ar normālo vērtību, kas tika konstatēta iepriekš, izmeklējamais ražojums tiek pārdots par dempinga cenām.

                     (9)

                     Ja izmeklēšanas gaitā papildus iepriekš minētajai apiešanas darbībai tiks konstatētas vēl arī citas apiešanas darbības, uz ko attiecas pamatregulas 13. pants, izmeklēšanu var attiecināt arī uz tām.

               E.   PROCEDŪRA

                     (10)

                     Ņemot vērā iepriekš minēto, Komisija secina, ka ir pietiekami pierādījumi, kas pamato izmeklēšanas sākšanu atbilstīgi pamatregulas 13. panta 3. punktam un reģistrācijas attiecināšanu uz izmeklējamo ražojumu importu saskaņā ar pamatregulas 14. panta 5. punktu.

               a)   Anketas

                     (11)

                     Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas zināmajiem eksportētājiem/ražotājiem un zināmajām eksportētāju/ražotāju apvienībām Ķīnas Tautas Republikā. Informāciju var attiecīgi iegūt arī no Savienības ražošanas nozares.

                     (12)

                     Jebkurā gadījumā visām ieinteresētajām personām nekavējoties un ne vēlāk kā šīs regulas 3. panta 2. punktā noteiktajā termiņā būtu jāsazinās ar Komisiju. Šīs regulas 3. panta 2. punktā noteiktais termiņš attiecas uz visām ieinteresētajām personām.

                     (13)

                     Ķīnas Tautas Republikas iestādes tiks informētas par izmeklēšanas sākšanu.

               b)   Informācijas vākšana un uzklausīšana

                     (14)

                     Visas ieinteresētās personas, tai skaitā Savienības ražošanas nozare, importētāji un visas attiecīgās apvienības, ir aicinātas rakstiski darīt zināmu savu viedokli un sniegt apstiprinošus pierādījumus, ar nosacījumu, ka šādi iesniegumi tiek iesniegti 3. panta 2. punktā noteiktajā termiņā. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.

               c)   Atbrīvojums no importa reģistrēšanas vai pasākumiem

                     (15)

                     Saskaņā ar pamatregulas 13. panta 4. punktu izmeklējamā ražojuma importu var atbrīvot no reģistrēšanas vai pasākumiem, ja ar šādu importu pasākumi netiek apieti.

               F.   REĢISTRĒŠANA

                     (16)

                     Ievērojot pamatregulas 14. panta 5. punktu, uz izmeklējamā ražojuma importu attiecina reģistrāciju, lai nodrošinātu, ka tad, ja izmeklēšanā tiktu konstatēta pasākumu apiešana, no dienas, kad noteikts, ka jāreģistrē izmeklējamā ražojuma imports, varētu atbilstošā apmērā iekasēt antidempinga maksājumus.

               G.   TERMIŅI

                     (17)

                     Labas pārvaldības labad būtu jānosaka termiņi, kuros:

                                 —

                                 ieinteresētās personas var pieteikties Komisijā, rakstiski darīt zināmu savu viedokli un iesniegt atbildes uz anketas jautājumiem vai jebkuru citu informāciju, kas jāņem vērā izmeklēšanā,

                                 —

                                 ieinteresētās personas var iesniegt Komisijai rakstisku uzklausīšanas pieprasījumu.

                     (18)

                     Uzmanība tiek pievērsta faktam, ka pamatregulā noteikto procesuālo tiesību īstenošana ir atkarīga no tā, vai persona piesakās šīs regulas 3. pantā noteiktajos termiņos.

               H.   NESADARBOŠANĀS

                     (19)

                     Ja ieinteresētā persona liedz piekļuvi nepieciešamajai informācijai, nesniedz to noteiktajā termiņā vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

                     (20)

                     Ja tiek konstatēts, ka ieinteresētā persona ir sniegusi nepatiesu vai maldinošu informāciju, saskaņā ar pamatregulas 18. pantu šo informāciju neņem vērā un izmanto pieejamos faktus.

                     (21)

                     Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

               I.   IZMEKLĒŠANAS GRAFIKS

                     (22)

                     Izmeklēšana saskaņā ar pamatregulas 13. panta 3. punktu tiks pabeigta deviņu mēnešu laikā no šīs regulas spēkā stāšanās dienas.

               J.   PERSONAS DATU APSTRĀDE

                     (23)

                     Tiek norādīts, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti (3).

                     (24)

                     Paziņojums par datu aizsardzību, kas informē visas personas par personas datu apstrādi Komisijas tirdzniecības aizsardzības darbību ietvaros, ir pieejams Tirdzniecības ĢD tīmekļa vietnē: http://ec.europa.eu/trade/policy/accessing-markets/trade-defence/.

               K.   UZKLAUSĪŠANAS AMATPERSONA

                     (25)

                     Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

                     (26)

                     Uzklausīšanas amatpersona var rīkot uzklausīšanu un mediāciju starp ieinteresēto(-ajām) personu(-ām) un Komisijas dienestiem, lai pilnībā tiktu īstenotas ieinteresētās personas tiesības uz aizstāvību.

                     (27)

                     Uzklausīšanas pieprasījums jāiesniedz rakstiski un tajā jānorāda pieprasījuma iemesli. Uzklausīšanas amatpersona izskata pieprasījumu pamatojumu. Šādai uzklausīšanai būtu jānotiek tikai tad, ja pienācīgā laikā jautājumi nav atrisināti ar Komisijas dienestiem.

                     (28)

                     Lai neapdraudētu pareizu procedūras norisi, pieprasījumi jāiesniedz laikus un bez kavēšanās. Tālab ieinteresētajām personām uzklausīšanas amatpersonas iesaistīšanās jāpieprasa iespējami agri pēc notikuma, kura dēļ vajadzīga šāda iesaistīšanās. Principā 3. pantā paredzētais laikposms, kurā var iesniegt pieprasījumu uzklausīšanai Komisijas dienestos, mutatis mutandis attiecas uz pieprasījumiem uzklausīšanai pie uzklausīšanas amatpersonas. Ja uzklausīšanas pieprasījumi ir iesniegti, neievērojot noteikto laikposmu, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izskatīs arī šādu novēlotu pieprasījumu iemeslus, izvirzīto jautājumu raksturu un šo jautājumu ietekmi uz aizstāvības tiesībām.

                     (29)

                     Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/,

               IR PIEŅĒMUSI ŠO REGULU.

            1. pants
            Saskaņā ar Regulas (ES) 2016/1036 13. panta 3. punktu tiek sākta izmeklēšana, lai noskaidrotu, vai plakani dzelzs, leģētā tērauda vai neleģētā tērauda velmējumi; karstās galvanizācijas procesā pārklāti ar cinku un/vai alumīniju, un/vai magniju, arī sakausējumi ar silīciju; ķīmiski pasivēti; ar virsmas papildu apstrādi (piemēram, eļļošanu vai blīvēšanu) vai bez tās; kuros pēc masas ir ne vairāk kā 0,5 % oglekļa, ne vairāk kā 1,1 % alumīnija, ne vairāk kā 0,12 % niobija, ne vairāk kā 0,17 % titāna un ne vairāk kā 0,15 % vanādija; ruļļos, sagarumotās loksnēs vai šaurās sloksnēs, kurus pašlaik klasificē ar KN kodiem ex 7210 41 00, ex 7210 49 00, ex 7210 61 00, ex 7210 69 00, ex 7212 90 80, ex 7212 30 00, ex 7212 50 61, ex 7212 50 69, ex 7225 50 00, ex 7225 92 00, ex 7225 99 00, ex 7226 99 30 un ex 7226 99 70 (Taric kodi: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) (“konkrēti korozijizturīgi tēraudi”) un kuru izcelsme ir Ķīnas Tautas Republikā, Savienībā tiek importēti, apejot ar Komisijas Īstenošanas regulu (ES) 2018/186 noteiktos pasākumus.
            Nav iekļauti šādi ražojumi:

                        —

                        no nerūsējošā tērauda, elektrotehniskā silīcijtērauda un ātrgriezējtērauda,

                        —

                        pēc karstās vai aukstās velmēšanas (presēšanas aukstā stāvoklī) tālāk neapstrādāti,

                        —

                        2. apsvērumā definētais attiecīgais ražojums.

            2. pants
            Muitas dienesti saskaņā ar Regulas (ES) 2016/1036 13. panta 3. punktu un 14. panta 5. punktu veic vajadzīgos pasākumus, lai reģistrētu šīs regulas 1. pantā precizēto importu Savienībā.
            Reģistrēšanu beidz deviņus mēnešus pēc šīs regulas spēkā stāšanās dienas.
            Komisija ar regulu var uzdot muitas dienestiem izbeigt to ražojumu importa reģistrāciju Savienībā, kurus izgatavojuši eksportētāji/ražotāji, kas iesnieguši pieteikumu par atbrīvojumu no reģistrācijas un par ko konstatēts, ka tie atbilst atbrīvojuma piešķiršanas nosacījumiem.

            3. pants

               1.   Anketas ir pieejamas Tirdzniecības ĢD tīmekļa vietnē http://trade.ec.europa.eu/tdi/case_details.cfm?id=2409.

               2.   Ieinteresētajām personām, kuras vēlas, lai to viedokli ņemtu vērā izmeklēšanā, jāpiesakās, sazinoties ar Komisiju, rakstiski jāizklāsta savs viedoklis un jāiesniedz atbildes uz anketas jautājumiem vai cita informācija 37 dienu laikā no šīs regulas spēkā stāšanās dienas, ja vien nav norādīts citādi.

               3.   Turklāt ieinteresētās personas tajā pašā 37 dienu termiņā var pieprasīt, lai Komisija tās uzklausītu.

               4.   Uz informāciju, ko tirdzniecības aizsardzības izmeklēšanu vajadzībām iesniedz Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas skaidri ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

               5.   Visi rakstiski iesniegtie dokumenti, ieskaitot šajā regulā prasīto informāciju, ieinteresēto personu atbildes uz anketas jautājumiem un sarakste, kurai lūdz saglabāt konfidencialitāti, ir ar norādi Limited (4).

               6.   Ieinteresētajām personām, kas sniedz informāciju ar norādi Limited, saskaņā ar Regulas (ES) 2016/1036 19. panta 2. punktu jāsagatavo tās nekonfidenciāls kopsavilkums ar norādi For inspection by interested parties. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā formā un kvalitātē, šādu informāciju var neņemt vērā.

               7.   Ieinteresētās personas tiek aicinātas visu informāciju un pieteikumus (arī skenētas pilnvaras un izziņas) iesniegt, izmantojot elektronisko platformu TRON.tdi (https://tron.trade.ec.europa.eu/tron/TDI), savukārt liela apjoma atbildes – CD-R vai DVD, ko iesniedz personīgi vai nosūta pa pastu ar ierakstītu vēstuli.
               Lai varētu autorizēties elektroniskajā platformā TRON.tdi, ieinteresētajām personām ir vajadzīgs EU Login konts. Pilnīgas instrukcijas par to, kā reģistrēties un lietot TRON.tdi, ir pieejamas tīmekļa vietnē https://webgate.ec.europa.eu/tron/resources/documents/gettingStarted.pdf.
               Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf.
               Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, arī ar principiem, kas piemērojami pa e-pastu sūtāmai informācijai.
               Komisijas adrese sarakstei:

                           European Commission

                           Directorate-General for Trade

                           Directorate H

                              Office:
                              CHAR 04/039

                           1049 Brussels

                           BELGIUM

                              TRON.tdi: https://tron.trade.ec.europa.eu/tron/TDI

                     E-pasta adreses: TRADE-R705-CORROSION-RESISTANT-STEELS@ec.europa.eu

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. novembrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  Komisijas 2018. gada 7. februāra Īstenošanas regula (ES) 2018/186, ar ko nosaka galīgo antidempinga maksājumu un galīgi iekasē pagaidu maksājumu, kas noteikts konkrētu Ķīnas Tautas Republikas izcelsmes korozijizturīgu tēraudu importam (OV L 34, 8.2.2018., 16. lpp.).

            (3)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

            (4)  Dokumentu ar norādi Limited uzskata par konfidenciālu saskaņā ar pamatregulas 19. pantu un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).


title: Komisijas Īstenošanas regula (ES) 2020/107 (2020. gada 23. janvāris) par atļauju lietot kumaču 4R par suņu, kaķu un dekoratīvo zivju barības piedevu (Dokuments attiecas uz EEZ)

text:
                  24.1.2020

                  LV

                  Eiropas Savienības Oficiālais Vēstnesis

                  L 19/18

         KOMISIJAS ĪSTENOŠANAS REGULA (ES) 2020/107
         (2020. gada 23. janvāris)
         par atļauju lietot kumaču 4R par suņu, kaķu un dekoratīvo zivju barības piedevu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regula (EK) Nr. 1831/2003 nosaka, ka piedevu lietošanai dzīvnieku ēdināšanā vajadzīga atļauja, un paredz šādas atļaujas piešķiršanas pamatojumu un kārtību. Regulas (EK) Nr. 1831/2003 10. panta 2. punkts paredz, ka piedevas, kuru lietošana atļauta saskaņā ar Padomes Direktīvu 70/524/EEK (2), jāizvērtē atkārtoti.

                     (2)

                     Kumaču 4R saskaņā ar Direktīvu 70/524/EEK tika atļauts bez laika ierobežojuma lietot par dekoratīvo zivju barības piedevu, iekļaujot to grupā “Krāsvielas, ieskaitot pigmentus”, sadaļā “Citas krāsvielas”. To tika atļauts bez laika ierobežojuma lietot arī par suņu un kaķu barības piedevu, iekļaujot to grupā “Krāsvielas, ieskaitot pigmentus”, sadaļā “Krāsvielas, ko Kopienas noteikumi atļauj izmantot par pārtikas krāsvielām”. Vēlāk saskaņā ar Regulas (EK) Nr. 1831/2003 10. panta 1. punkta b) apakšpunktu minētā piedeva kā esošs barības līdzeklis tika iekļauta Lopbarības piedevu reģistrā.

                     (3)

                     Saskaņā ar Regulas (EK) Nr. 1831/2003 10. panta 2. punktu, kas jālasa kopā ar tās 7. pantu, tika iesniegts pieteikums uz kumača 4R kā dekoratīvo zivju un suņu un kaķu barības piedevas atkārtotu izvērtēšanu. Pieteikuma iesniedzējs lūdza minēto piedevu klasificēt piedevu kategorijā “Organoleptiskās piedevas” un funkcionālajā grupā “Krāsvielas”. Pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                     (4)

                     Eiropas Pārtikas nekaitīguma iestāde (“Iestāde”) 2018. gada 6. marta atzinumā (3) secināja, ka kumačam 4R nav kaitīgas ietekmes uz dzīvnieku veselību, ja tas tiek lietots, ievērojot ierosinātos lietošanas nosacījumus. Tā arī secināja, ka piedevas ieelpošana tiek uzskatīta par bīstamu lietotājam un ka nevar izdarīt secinājumu par ādas vai acu kairināmības potenciālu un par ādas sensibilizāciju. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka, jo īpaši uz piedevas lietotāju, veselību. Saskaņā ar Komisijas Regulu (EK) Nr. 429/2008 (4) vides riska novērtējuma I fāzē tika konstatēts, ka kumačs 4R kā neproduktīvajiem dzīvniekiem paredzēta piedeva ir atbrīvots no turpmākas novērtēšanas, jo tas nevar būtiski ietekmēt vidi – Iestāde savā iepriekš minētajā secinājumā zinātniski pamatotas bažas nav konstatējusi. Iestāde arī norādīja, ka šai piedevai, kuru ir atļauts izmantot arī pārtikā, papildu pierādījumi par iedarbīgumu varētu nebūt vajadzīgi, ja tās funkcija pārtikā ir tāda pati kā barībā. Ņemot vērā barības dažādību, Iestāde tomēr pieprasīja papildu pierādījumus. Pieteikuma iesniedzējs iedarbīgumu pierādīja tipiskā barības matricā 50 mg/kg, bet arī norādīja, ka citām matricām (lolojumdzīvnieku barībā krāsu gamma var būt no gandrīz baltas līdz tumši brūnai) var izmantot mazāku devu, it sevišķi gaišas krāsas matricās (pieteikuma iesniedzējs dokumentācijā sniedza dažus pierādījumus, kas pamato mazākas devas). Tā kā šīs piedevas ieteicamā maksimālā deva, ko Iestāde ierosinājusi, ir līdzīga devām, kādās šo piedevu atļauts lietot dažāda veida pārtikas produktos, Komisija uzskatīja, ka ir pietiekami pierādījumi par šīs vielas iedarbīgumu. Iestāde uzskata, ka īpašas prasības uzraudzībai pēc laišanas tirgū noteikt nav vajadzīgs. Tā ir arī verificējusi ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                     (5)

                     Kumača 4R novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc minēto piedevu būtu jāļauj lietot, kā norādīts šīs regulas pielikumā.

                     (6)

                     Nav tādu nekaitīguma apsvērumu, kuru dēļ attiecīgās vielas atļaujas nosacījumu grozījumi būtu jāpiemēro nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                     (7)

                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļauju piešķiršana
            Pielikumā specificēto vielu, kas iekļauta piedevu kategorijā “Organoleptiskās piedevas” un funkcionālajā grupā “Krāsvielas”, ir atļauts lietot par dzīvnieku barības piedevu, ievērojot minētajā pielikumā izklāstītos nosacījumus.

            2. pants
            Pārejas pasākumi

               1.   Pielikumā specificēto vielu un šo vielu saturošus premiksus, kas ražoti un marķēti pirms 2020. gada 13. augusta saskaņā ar noteikumiem, kas bija piemērojami pirms 2020. gada 13. februāra, arī turpmāk drīkst laist tirgū un lietot, līdz beidzas esošie krājumi.

               2.   Pielikumā specificēto vielu saturošas barības sastāvdaļas un barības maisījumus, kuri ražoti un marķēti pirms 2022. gada 13. februāra saskaņā ar noteikumiem, kas bija piemērojami pirms 2020. gada 13. februāra, arī turpmāk drīkst laist tirgū un lietot, līdz beidzas esošie krājumi.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 23. janvārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

            (3)  EFSA Journal 2018; 16(3):5222.

            (4)  Komisijas 2008. gada 25. aprīļa Regula (EK) Nr. 429/2008, ar ko paredz sīki izstrādātus noteikumus, lai piemērotu Eiropas Parlamenta un Padomes Regulu (EK) Nr. 1831/2003 attiecībā uz pieteikumu sagatavošanu un noformēšanu un barības piedevu novērtēšanu un apstiprināšanu (OV L 133, 22.5.2008., 1. lpp.).

            PIELIKUMS

                        Piedevas identifikācijas numurs

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        mg aktīvās vielas/kg kompleksās barības ar mitruma saturu 12 %

                           Kategorija: organoleptiskās piedevas. Funkcionālā grupa: krāsvielas. i) vielas, kas barībai piedod krāsu vai to atjauno

                        2a124

                        Kumačs 4R

                           Piedevas sastāvs

                        Galvenā sastāvdaļa ir kumačs 4R, kas aprakstīts kā nātrija sāls.
                        Cietā veidā (pulverī vai granulās)

                        Kaķi

                        —

                        —

                        31

                                    1.

                                    Piedevas un premiksa lietošanas norādījumos norāda glabāšanas nosacījumus un noturību pret termisku apstrādi.

                                    2.

                                    Piedevas un premiksu lietotājiem barības apritē iesaistītie uzņēmēji nosaka tādas darbības procedūras un organizatoriskos pasākumus, kas vajadzīgi, lai novērstu iespējamos riskus, ko rada to lietošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, arī acu, ādas un elpceļu aizsarglīdzekļus.

                        2030. gada 13. februāris

                           Nātrija sāls kā aktīvās vielas raksturojums

                        Kumačs 4R sastāv galvenokārt no trinātrija 2-hidroksi-1-(4-sulfonato-1-naftilazo) naftalēna-6,8-disulfonāta un papildu krāsvielām kopā ar nātrija hlorīdu un/vai nātrija sulfātu kā galvenajiem bezkrāsas komponentiem.
                        Atļauts arī kalcija sāls un kālija sāls.
                        Ķīmiskā formula C20H11N2O10S3Na3

                        Cietā veidā (pulverī vai granulās), iegūta ķīmiskajā sintēzē

                           CAS Nr.: 2611-82-7
                        Tīrības kritēriji

                                    —

                                    Kā nātrija sāls aprēķināto krāsvielu kopējais saturs ≥ 80 % (pamatvielā)

                                    —

                                    Papildu krāsvielas ≤ 1 %,

                                    —

                                    Organiskie savienojumi, kas nav krāsvielas, ≤ 0,5 %

                                    —

                                    Nesulfurēti pirmējie aromātiskie amīni (aprēķināti kā anilīns) ≤ 0,01 %.

                           Analītiskā metode
                            (1)

                        Kumača 4R krāsvielu kopējā satura kvantitatīvai noteikšanai barības piedevā:
                        spektrofotometrija pie 505 nm un titrēšana ar titāna hlorīdu, kā aprakstīts Komisijas Regulā (ES) Nr. 231/2012, atsaucoties uz FAO JECFA “Combined Compendium for Food Additive Specifications” (Analytical methods Vol. 4) un Monograph No. 11 (2011) “Ponceau 4R”.
                        Kumača 4R kvantitatīvai noteikšanai barībā:
                        Augstas izšķirtspējas šķidrumhromatogrāfija ar tandēma masspektrometriju (LC-MS/MS)

                        Suņi

                        —

                        —

                        37

                           Kategorija: organoleptiskās piedevas. Funkcionālā grupa: krāsvielas. iii) vielas, kas labvēlīgi ietekmē dekoratīvo zivju un putnu krāsu

                        2a124

                        Kumačs 4R

                           Piedevas sastāvs

                        Galvenā sastāvdaļa ir kumačs 4R, kas aprakstīts kā nātrija sāls.
                        Cietā veidā (pulverī vai granulās)

                        Dekoratīvās zivis

                        —

                        —

                        137

                                    1.

                                    Piedevas un premiksa lietošanas norādījumos norāda glabāšanas nosacījumus un noturību pret termisku apstrādi.

                                    2.

                                    Piedevas un premiksu lietotājiem barības apritē iesaistītie uzņēmēji nosaka tādas darbības procedūras un organizatoriskos pasākumus, kas vajadzīgi, lai novērstu iespējamos riskus, ko rada to lietošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, arī acu, ādas un elpceļu aizsarglīdzekļus.

                        2030. gada 13. februāris

                           Nātrija sāls kā aktīvās vielas raksturojums

                        Kumačs 4R sastāv galvenokārt no trinātrija 2-hidroksi-1-(4-sulfonato-1-naftilazo) naftalēna-6,8-disulfonāta un papildu krāsvielām kopā ar nātrija hlorīdu un/vai nātrija sulfātu kā galvenajiem bezkrāsas komponentiem
                        Atļauts arī kalcija sāls un kālija sāls.
                        Ķīmiskā formula C20H11N2O10S3Na3

                        Cietā veidā (pulverī vai granulās), iegūta ķīmiskajā sintēzē

                           CAS Nr.: 2611-82-7
                        Tīrības kritēriji

                                    —

                                    Kā nātrija sāls aprēķināto krāsvielu kopējais saturs ≥ 80 % (pamatvielā)

                                    —

                                    Papildu krāsvielas ≤ 1 %

                                    —

                                    Organiskie savienojumi, kas nav krāsvielas, ≤ 0,5 %

                                    —

                                    Nesulfurēti pirmējie aromātiskie amīni (aprēķināti kā anilīns) ≤ 0,01 %

                           Analītiskā metode
                            (1)

                        Kumača 4R krāsvielu kopējā satura kvantitatīvai noteikšanai barības piedevā:
                        spektrofotometrija pie 505 nm un titrēšana ar titāna hlorīdu, kā aprakstīts Komisijas Regulā (ES) Nr. 231/2012, atsaucoties uz FAO JECFA “Combined Compendium for Food Additive Specifications” (Analytical methods Vol. 4) un Monograph No. 11 (2011) “Ponceau 4R”.
                        Kumača 4R kvantitatīvai noteikšanai barībā:
                        augstas izšķirtspējas šķidrumhromatogrāfija ar tandēma masspektrometriju (LC-MS/MS)

               (1)  (1) Sīkāka informācija par analītiskajām metodēm ir pieejama šajā references laboratorijas vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas Regula (ES) 2020/104 (2020. gada 23. janvāris), ar ko nosaka, ka jāreģistrē konkrētu Ķīnas Tautas Republikas, Taivānas un Indonēzijas izcelsmes karsti velmētu nerūsējošā tērauda lokšņu un ruļļu imports

text:
                  24.1.2020

                  LV

                  Eiropas Savienības Oficiālais Vēstnesis

                  L 19/5

         KOMISIJAS ĪSTENOŠANAS REGULA (ES) 2020/104
         (2020. gada 23. janvāris),
         ar ko nosaka, ka jāreģistrē konkrētu Ķīnas Tautas Republikas, Taivānas un Indonēzijas izcelsmes karsti velmētu nerūsējošā tērauda lokšņu un ruļļu imports
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 14. panta 5. punktu,
         pēc dalībvalstu informēšanas,
         tā kā:

                     (1)

                     Pēc tam, kad Eurofer, Eiropas Tērauda ražotāju apvienība (“sūdzības iesniedzējs”), 2019. gada 28. jūnijā četru Savienības ražotāju vārdā, kuri pārstāv visu Savienības karsti velmētu nerūsējošā tērauda lokšņu un ruļļu ražošanu, bija iesniegusi sūdzību, Eiropas Komisija (“Komisija”) 2019. gada 12. augustā, Eiropas Savienības Oficiālajā Vēstnesī publicējot paziņojumu (2) (“paziņojums par procedūras sākšanu”), paziņoja, kas tiek sākta antidempinga procedūra (“procedūra”) attiecībā uz konkrētu Ķīnas Tautas Republikas (“ĶTR”), Taivānas un Indonēzijas izcelsmes karsti velmētu nerūsējošā tērauda lokšņu un ruļļu importu Savienībā.

                     (2)

                     Komisija 2019. gada 10. oktobrī paziņoja, ka tiek sākta antisubsidēšanas procedūra attiecībā uz tā paša ĶTR un Indonēzijas izcelsmes ražojuma importu Savienībā (3) (“paralēlā antisubsidēšanas procedūra”) atbilstoši 10. pantam Eiropas Parlamenta un Padomes 2016. gada 8. jūnija Regulā (ES) 2016/1037 par aizsardzību pret subsidētu importu no valstīm, kas nav Eiropas Savienības dalībvalstis (4) (“antisubsidēšanas pamatregula”).

               1.   ATTIECĪGAIS RAŽOJUMS UN LĪDZĪGAIS RAŽOJUMS

                     (3)

                     Ražojums, uz kuru attiecināma reģistrācija (“attiecīgais ražojums”), ir plakani nerūsējošā tērauda velmējumi, arī ruļļos (ieskaitot sagarumotus velmējumus un šauras sloksnes), pēc karstās velmēšanas tālāk neapstrādāti, izņemot velmējumus, kas nav ruļļos, ar platumu 600 mm vai vairāk un biezākus par 10 mm. Šos ražojumus patlaban klasificē ar HS kodiem 7219 11, 7219 12, 7219 13, 7219 14, 7219 22, 7219 23, 7219 24, 7220 11 un 7220 12. Šie HS kodi ir norādīti vienīgi informācijai.

               2.   PIEPRASĪJUMS

                     (4)

                     Sūdzības iesniedzējs sūdzībā jau ir pieprasījis reģistrēt importu. Sūdzības iesniedzējs 2019. gada 31. oktobrī, ievērojot pamatregulas 14. panta 5. punktu, iesniedza atsevišķu pieprasījumu reģistrēt importu, uz kuru attiecas šī procedūra. Sūdzības iesniedzējs prasa noteikt, ka attiecīgā ražojuma imports jāreģistrē, lai vēlāk šim importam no reģistrācijas dienas varētu piemērot pasākumus. 2019. gada 22. novembrī un 10. decembrī tika iesniegts papildu paziņojums, kurā atbalstīts minētais pieprasījums.

                     (5)

                     2019. gada 14. novembrīMarcegaglia Specialties (Marcegaglia), attiecīgā ražojuma lietotājs, kas sadarbojas antidempinga procedūrā, iesniedza piezīmes par sūdzības iesniedzēja importa reģistrēšanas pieprasījumu.

               3.   REĢISTRĀCIJAS PAMATOJUMS

                     (6)

                     Atbilstoši pamatregulas 14. panta 5. punktam Komisija var uzdot muitas dienestiem veikt importa reģistrācijai vajadzīgos pasākumus, lai šim importam vēlāk no reģistrācijas dienas varētu piemērot pasākumus. Importa reģistrēšanu var noteikt, ja pirms tam no Savienības ražošanas nozares saņemts pieprasījums ar pietiekamiem pierādījumiem, kas pamato šādu rīcību.

                     (7)

                     Sūdzības iesniedzējs apgalvo, ka reģistrācija ir pamatota, jo ĶTR, Taivānas un Indonēzijas izcelsmes attiecīgais ražojums tiek pārdots par dempinga cenām. Tas apgalvo, ka Savienības ražošanas nozarei tiek nodarīts būtisks kaitējums, ko izraisa tas, ka pieaug imports par zemām cenām, mazinādams iespējamo galīgo maksājumu korektīvo ietekmi, jo ļauj veidot krājumus.

                     (8)

                     Komisija izskatīja pieprasījumu, ņemot vērā pamatregulas 10. panta 4. punktu. Komisija pārbaudīja, vai importētāji ir bijuši informēti vai tiem būtu bijis jābūt informētiem par to, ka tie īsteno dempingu saistībā ar dempinga apmēru un iespējamo vai konstatēto kaitējumu. Turklāt Komisija analizēja, vai imports turpina ievērojami pieaugt un vai, ņemot vērā laiku, apjomu un citus apstākļus, tas varētu nopietni mazināt piemērojamā antidempinga maksājuma korektīvo ietekmi.

               3.1.   Importētāju informētība par dempingu, tā apmēru un iespējamo kaitējumu

                     (9)

                     Paziņojumā par šīs procedūras sākšanu, kas publicēts 2019. gada 12. augustā, norādīts, ka aprēķinātās dempinga starpības visām valstīm ir ievērojamas. Kopumā un ņemot vērā iespējamās dempinga starpības amplitūdu 15,1 %–54,3 %, sūdzībā ietvertie pierādījumi šajā izmeklēšanas posmā pietiekami pierāda, ka ražotāji eksportētāji īsteno dempingu.

                     (10)

                     Sūdzībā ir sniegti pietiekami pierādījumi arī par iespējamo kaitējumu Savienības ražošanas nozarei, arī par tirgus daļas sarukumu un citu Savienības ražošanas nozares galveno darbības rādītāju negatīvo dinamiku.

                     (11)

                     Paziņojums par procedūras sākšanu ir publicēts Eiropas Savienības Oficiālajā Vēstnesī, tāpēc tas ir publisks dokuments, kas pieejams visiem importētājiem. Turklāt importētājiem kā izmeklēšanā ieinteresētajām personām ir piekļuve sūdzības nekonfidenciālajai versijai un nekonfidenciālajiem dokumentiem. Tāpēc, pamatojoties minēto, Komisija uzskata, ka importētāji, kas ir pieredzējuši profesionāļi, ir bijuši informēti vai tiem būtu bijis jābūt informētiem par iespējamo dempinga praksi, tās apmēru un iespējamo kaitējumu (5).

                     (12)

                     Tādējādi tā secina, ka pirmais reģistrācijas kritērijs ir izpildīts.

               3.2.   Turpmāks ievērojams importa pieaugums

                     (13)

                     Ievērojot informāciju, kas savākta par attiecīgo ražojumu, Komisija analizēja šo kritēriju, pamatojoties uz statistikas datiem, kas pieejami datubāzē Surveillance 2. Ja analizē importa apjomus, ņemot vērā reģistrācijas pieprasījumu, pilnīgi statistikas dati ir pieejami par laiku līdz 2019. novembrim (ieskaitot). Komisija uzskata, ka būtu jāņem vērā importa līmenis no 2019. gada augusta – mēneša, kad tika sākta izmeklēšana, – līdz pēdējam laikposmam, t. i., 2019. gada novembrim, un ka šie apjomi būtu jāsalīdzina ar importa apjomiem izmeklēšanas periodā. Tika uzskatīts, ka nav lietderīgi salīdzināt importa līmeni laikposmā no 2019. gada augusta līdz 2019. gada novembrim ar importa līmeni tajos pašos mēnešos iepriekšējā gadā, jo lietas materiālos nebija norāžu par to, ka konkrētu karsti velmētu nerūsējošā tērauda lokšņu un ruļļu importu ietekmētu sezonālas svārstības. Importam no attiecīgajām valstīm bija šāda dinamika.

                        Importa apjomi no attiecīgajām valstīm (t)

                                 Izcelsmes valsts

                                 Izmeklēšanas periods (IP)

                                 Vidēji mēnesī

                                 Laikposmā pēc procedūras sākšanas (*1)

                                 Vidēji mēnesī

                                 Δ
                                 IP – laikposmā pēc procedūras sākšanas

                                    ĶTR

                                 220 705

                                 18 392

                                 110 568

                                 27 642

                                 + 50 %

                                    Indonēzija

                                 107 107

                                 8 926

                                 9 011

                                 2 253

                                 – 75 %

                                    Taivāna

                                 36 542

                                 3 045

                                 13 932

                                 3 483

                                 + 14 %

                                    Attiecīgās valstis

                                 364 354

                                 30 363

                                 133 511

                                 33 378

                                 + 10 %

                     (14)

                     Pamatojoties uz šiem statistikas datiem, Komisija konstatē, ka konkrētu karsti velmētu nerūsējošā tērauda lokšņu un ruļļu importa vidējais mēneša apjoms no attiecīgajām valstīm Savienībā laikposmā no 2019. gada septembra līdz novembrim, t. i., pēc lietas ierosināšanas, ir par 10 % pārsniedzis vidējo mēneša importa apjomu Savienībā izmeklēšanas periodā.

                     (15)

                     Izmeklēšanā, kurā iesaistīta vairāk nekā viena attiecīgā valsts, tas, vai imports no šīm valstīm tiks kumulēts iepriekšējos apsvērumos aprakstītās analīzes vajadzībām, būs atkarīgs no tā, vai pamatā esošajā izmeklēšanā Komisija nolems kumulēt šo importu. Komisija norāda arī, ka Vispārējā tiesa spriedumā Stemcor lietā ir lēmusi, ka jautājums, vai “importa apjoms turpina ievērojami pieaugt” pamatregulas 10. panta 4. punkta d) apakšpunkta izpratnē, ir jāvērtē visaptveroši, lai noteiktu, vai viss imports kopumā ir spējīgs “nopietni samazināt” galīgā maksājuma “korektīvo iespaidu” un līdz ar to radīt papildu kaitējumu Savienības ražošanas nozarei, neņemot vērā attiecīgo importētāju individuālo un subjektīvo situāciju (6). Kā redzams iepriekšējā tabulā, nav šaubu par to, vai kumulētais importa apjoms no attiecīgajām valstīm ir turpinājis ievērojami pieaugt.

                     (16)

                     Kā apgalvo Marcegaglia, tas, ka imports turpinājis ievērojami pieaugt, sūdzības iesniedzēja sniegtajā dokumentācijā nav pamatots ar pierādījumiem un pieaugums nevarētu būt noticis tādēļ, ka konkrētiem tērauda ražojumiem (7), kas citustarp ietver attiecīgo ražojumu, tiek piemērotas aizsardzības tarifa kvotas (“kvotas”), kuras katrai no attiecīgajām valstīm ir noteiktas līmenī, kas ir ievērojami zemāks par eksporta apjomiem, kuri konstatēti izmeklēšanas periodā. Daudzumam, kas importēts, pārsniedzot kvotas, piemēro 25 % aizsargmaksājumu. Tāpēc Marcegaglia viedoklis ir tāds, ka attiecīgā ražojuma imports varētu samazināties līdz kvotu noteiktajam līmenim, kas ir par 25 % zemāks nekā izmeklēšanas periodā novērotais importa apjoms. Marcegaglia uzskata arī, ka, lai gan 2019. gada jūlijā un augustā un vispār jebkurā konkrētā mēnesī importa apjoms (varēja) pārsniegt šos mēneša vidējos rādītājus, ar to nevajadzētu pamatot secinājumu par iespējamu importa pieaugumu.

                     (17)

                     Komisija atgādina, ka minētās kvotas ir tarifa kvotas, kas paredz, ka imports, kas veikts, pārsniedzot kvotu noteikto slieksni, nav aizliegts, bet par to maksājams 25 % papildu procentuālais maksājums. Tas nozīmē, ka importētājiem ir atļauts importēt apjomus, kas ievērojami pārsniedz piemērojamos sliekšņus, ja tiek nomaksāts aizsargmaksājums. Katrā ziņā tas, ka attiecīgajam ražojumam piemēro tarifa likmes kvotas, ir saistīts ar nepieciešamību izvairīties no nopietna kaitējuma rašanās Savienības ražošanas nozarei. Šis pats importa pieaugums pēc šīs izmeklēšanas sākšanas, ja tiktu konstatēts būtisks kaitējums, var radīt vajadzību iekasēt eventuālos maksājumus ar atpakaļejošu spēku un vajadzību pēc efektīva aizsardzības instrumenta. Turklāt, ņemot vērā sūdzības iesniedzēja aplēsto dempinga un kaitējuma starpību (sk. 30. apsvērumu), 25 % aizsardzības maksājums var nebūt pietiekams, lai pilnībā koriģētu dempinga un kaitējuma ietekmi. Bez tam 25 % maksājums nebūt neatturēs importētājus no papildu apjomu importēšanas.

                     (18)

                     Papildus tam, atbildot uz Marcegaglia piezīmēm, Komisija atgādina arī, ka šī regula attiecas uz importa reģistrāciju un neskar galīgo pasākumu posmā pieņemamo lēmumu par to, vai tiks iekasēti antidempinga maksājumi.

                     (19)

                     Tāpēc, ņemot vērā to, ka importa apjoms no attiecīgajām valstīm ir turpinājis ievērojami pieaugt, Komisija secina, ka arī otrais reģistrācijas kritērijs ir izpildīts.

               3.3.   Maksājuma korektīvās ietekmes mazināšana

                     (20)

                     Šajā posmā Komisijas rīcībā ir pietiekami pierādījumi, ka pastāvīgais importa pieaugums par cenām, kas turpina samazināties, jau ir radījis papildu kaitējumu.

                     (21)

                     Kā konstatēts 14. un 15. apsvērumā, ir pietiekami pierādījumi tam, ka attiecīgā ražojuma imports ir būtiski pieaudzis.

                     (22)

                     Turklāt lietas materiālos nav pierādījumu, ka importa cenas kopš izmeklēšanas sākšanas būtu paaugstinājušās. Gluži pretēji, publiski pieejamā datubāze Surveillance 2 liecina, ka no attiecīgajām valstīm importētā attiecīgā ražojuma vidējā vienības vērtība laikposmā no 2019. gada augusta līdz novembrim bijusi par 1 % zemāka nekā izmeklēšanas periodā.

                     (23)

                     Turklāt reģistrēšanas pieprasījumā sūdzības iesniedzējs norāda uz faktu, ka sūdzībā aplūkotā situācijas straujā pasliktināšanās 2018. gada otrajā pusē ir turpinājusies 2019. gadā pirmajā pusē, vēl vairāk samazinoties ražošanas līmeņiem un importa cenām kļūstot aizvien zemākām par Savienības ražošanas nozares cenām. Pieprasījumā tas ir sniedzis arī pierādījumus, kas liecina, ka kopš tā laika situācija ir aizvien pasliktinājusies, un citustarp norādījis četru nozīmīgāko Savienības ražotāju kopš 2019. gada jūlija sniegtos paziņojumus par dažādu veidu pārstrukturēšanu, kura ietekmē simtiem darbinieku darbvietas šajos uzņēmumos.

                     (24)

                     Pamatojoties uz minēto, jau tas, ka turpinātu ievērojami pieaugt imports, kā skaidrots 14. un 15. apsvērumā, nopietni apdraud ikviena galīgā maksājuma korektīvo ietekmi, ja vien šāds maksājums netiek piemērots ar atpakaļejošu spēku.

                     (25)

                     Komisija tāpēc secina, ka attiecībā uz dempinga daļu pieprasījumā ir izpildīts arī trešais reģistrācijas kritērijs.

               4.   PROCEDŪRA

                     (26)

                     Tādējādi Komisija secina, ka ir pietiekami pierādījumi, lai saskaņā ar pamatregulas 14. panta 5. punktu noteiktu, ka attiecīgā ražojuma imports ir jāreģistrē.

                     (27)

                     Visas ieinteresētās personas ir aicinātas rakstiski izteikt savu viedokli un sniegt pierādījumus, kas to pamato. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.

               5.   REĢISTRĒŠANA

                     (28)

                     Atbilstīgi pamatregulas 14. panta 5. punktam būtu jānosaka, ka attiecīgā ražojuma imports jāreģistrē, lai nodrošinātu, ka gadījumā, ja izmeklēšanā tiktu gūti konstatējumi, kuru dēļ tiktu noteikti antidempinga un/vai kompensācijas maksājumi, šos maksājumus reģistrētajam importam varētu piemērot ar atpakaļejošu spēku saskaņā ar spēkā esošajiem tiesību aktiem, ja būtu izpildīti vajadzīgie nosacījumi.

                     (29)

                     Nākotnes saistības būtu atkarīgas no šīs izmeklēšanas konstatējumiem. Šajā posmā nav iespējams aplēst potenciālās saistības.

                     (30)

                     Attiecībā uz importu no ĶTR sūdzībā, kurā ietverts pieprasījums sākt antidempinga izmeklēšanu, apgalvots, ka attiecīgajam ražojumam vidējā dempinga starpība lēšama 54,3 % apmērā un vidējā mērķa cenu samazinājuma starpība –29,1 % apmērā. Iespējamo nākotnes saistību apjomu varētu noteikt zemākajā no šiem līmeņiem, proti, 29,1 % apmērā, kā proporcionālu daļu no attiecīgā ražojuma CIF importa vērtības. Tomēr, ja Komisija konstatētu, ka ir izpildīti pamatregulas 7. panta 2.a un 2.b punkta nosacījumi, proti, varētu uzskatīt, ka dempinga starpība atspoguļo Savienības ražošanas nozarei nodarīto kaitējumu, tad saskaņā ar pamatregulas 9. panta 4. punktu iespējamo nākotnes saistību apmēru varētu noteikt 54,3 % dempinga starpības līmenī. Attiecībā uz importu no Indonēzijas sūdzībā, kurā ietverts pieprasījums sākt antidempinga izmeklēšanu, apgalvots, ka attiecīgajam ražojumam vidējā dempinga starpība lēšama 32,2 % apmērā un vidējā mērķa cenu samazinājuma starpība –39,8 % apmērā. Iespējamo nākotnes saistību apjomu varētu noteikt zemākajā no šiem līmeņiem, proti, 32,2 % apmērā kā proporcionālu daļu no attiecīgā ražojuma CIF importa vērtības. Ja Komisija konstatētu, ka ir izpildīti pamatregulas 7. panta 2.a punkta un 2.b punkta nosacījumi, proti, varētu uzskatīt, ka dempinga starpība atspoguļo Savienības ražošanas nozarei nodarīto kaitējumu, tad iespējamo nākotnes saistību apmēru varētu noteikt dempinga starpības līmenī. Attiecībā uz importu no Taivānas sūdzībā, kurā ietverts pieprasījums sākt antidempinga izmeklēšanu, apgalvots, ka attiecīgajam ražojumam vidējā dempinga starpība lēšama 15,1 % apmērā un vidējā mērķa cenu samazinājuma starpība –20,7 % apmērā. Iespējamo nākotnes saistību apjomu varētu noteikt zemākajā no šiem līmeņiem, proti, 15,1 % apmērā kā proporcionālu daļu no attiecīgā ražojuma CIF importa vērtības.

               6.   PERSONAS DATU APSTRĀDE

                     (31)

                     Šīs reģistrācijas kontekstā iegūtos personas datus apstrādās saskaņā ar Eiropas Parlamenta un Padomes Regulu (ES) 2018/1725 (8),

               IR PIEŅĒMUSI ŠO REGULU.

            1. pants
            Ar šo saskaņā ar Regulas (ES) 2016/1036 14. panta 5. punktu muitas dienestiem tiek uzdots veikt attiecīgus pasākumus, lai reģistrētu Savienībā importētus Ķīnas Tautas Republikas, Taivānas un Indonēzijas izcelsmes plakanus nerūsējošā tērauda velmējumus, arī ruļļos (ieskaitot sagarumotus velmējumus un šauras sloksnes), pēc karstās velmēšanas tālāk neapstrādātus, izņemot velmējumus, kas nav ruļļos, ar platumu 600 mm vai vairāk un biezākus par 10 mm, patlaban klasificētus ar HS kodiem 7219 11, 7219 12, 7219 13, 7219 14, 7219 22, 7219 23, 7219 24, 7220 11 un 7220 12.
            Reģistrēšanu beidz deviņus mēnešus pēc šīs regulas spēkā stāšanās dienas.
            Visas ieinteresētās personas ir aicinātas 21 dienas laikā no šīs regulas publicēšanas dienas rakstiski paziņot viedokli, sniegt pierādījumus, kas to pamato, vai pieprasīt uzklausīšanu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            Tā uzliek saistības kopumā un ir tieši piemērojama visās dalībvalstīs.

            Briselē, 2020. gada 23. janvārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  Paziņojums par antidempinga procedūras sākšanu attiecībā uz konkrētu Ķīnas Tautas Republikas, Taivānas un Indonēzijas izcelsmes karsti velmētu nerūsošā tērauda lokšņu un ruļļu importu (2019/C 269 I/01) (OV C 269 I, 12.8.2019., 1. lpp.).

            (3)  Paziņojums par antisubsidēšanas procedūras sākšanu attiecībā uz konkrētu Ķīnas Tautas Republikas un Indonēzijas izcelsmes karsti velmētu nerūsošā tērauda lokšņu un ruļļu importu (2019/C 342/09) (OV C 342, 10.10.2019., 18. lpp.).

            (4)  OV L 176, 30.6.2016., 55. lpp.

            (5)  Sk. Vispārējās tiesas (otrā palāta) 2019. gada 8. maija spriedumu lietā T-749/16, Stemcor/Eiropas Komisija, 56. punkts.

            (*1)  * 2019. gada augustā–novembrī.

            Avots: datubāze Surveillance 2.

            (6)  Vispārējās tiesas (otrā palāta) 2019. gada 8. maija spriedums lietā T-749/16, Stemcor/Eiropas Komisija, 86. punkts.

            (7)  Komisijas Īstenošanas regula (ES) 2019/159 (2019. gada 31. janvāris), ar ko nosaka galīgos aizsardzības pasākumus pret konkrētu tērauda ražojumu importu (OV L 31, 1.2.2019., 27. lpp.), kas grozīta ar Komisijas 2019. gada 26. septembra Īstenošanas regulu (ES) 2019/1590 (OV L 248, 27.9.2019., 28. lpp.).

            (8)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).


title: Komisijas Īstenošanas Regula (ES) 2020/148 (2020. gada 3. februāris) par atļauju robenidīna hidrohlorīdu (Robenz 66G) lietot par barības piedevu gaļas cāļiem un ar ko groza Regulu (EK) Nr. 1800/2004 (atļaujas turētājs – Zoetis SA) (Dokuments attiecas uz EEZ)

text:
                  5.2.2020

                  LV

                  Eiropas Savienības Oficiālais Vēstnesis

                  L 33/1

         KOMISIJAS ĪSTENOŠANAS REGULA (ES) 2020/148
         (2020. gada 3. februāris)
         par atļauju robenidīna hidrohlorīdu (Robenz 66G) lietot par barības piedevu gaļas cāļiem un ar ko groza Regulu (EK) Nr. 1800/2004 (atļaujas turētājs – Zoetis SA)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. panta 2. punktā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), ir jāizvērtē atkārtoti.

                     (2)

                     Ar Komisijas Regulu (EK) Nr. 1800/2004 (3) robenidīna hidrohlorīda (Robenz 66G) preparātu atbilstoši Direktīvai 70/524/EEK atļāva izmantot par barības piedevu gaļas cāļiem. Pēc tam saskaņā ar Regulas (EK) Nr. 1831/2003 10. panta 1. punktu minēto preparātu kā esošu barības līdzekli iekļāva Lopbarības piedevu reģistrā.

                     (3)

                     Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu tika iesniegts pieteikums atkārtoti izvērtēt robenidīna hidrohlorīdu (Robenz 66G) kā barības piedevu gaļas cāļiem. Pieteikuma iesniedzējs lūdza minēto piedevu klasificēt piedevu kategorijā “kokcidiostati un histomonostati”. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                     (4)

                     Eiropas Pārtikas nekaitīguma iestāde (“Iestāde”) 2019. gada 24. janvāra atzinumā (4) secināja, ka ar piedāvātajiem lietošanas nosacījumiem robenidīna hidrohlorīdam (Robenz 66G) nav nelabvēlīgas ietekmes uz dzīvnieku veselību, cilvēka veselību vai vidi. Iestāde uzskatīja, ka ar šo piedevu iespējams efektīvi kontrolēt kokcidiozi gaļas cāļiem. Iestāde uzskatīja, ka attiecībā uz Eimeria spp. ir jāveic uzraudzība pēc pārdošanas, jo īpaši atļaujas derīguma termiņa otrajā pusē. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                     (5)

                     Robenidīna hidrohlorīda (Robenz 66G) novērtējums liecina, ka ir izpildīti Regulas (EK) Nr. 1831/2003 5. pantā paredzētie atļaujas piešķiršanas nosacījumi. Tāpēc šo preparātu būtu jāļauj lietot atbilstīgi šīs regulas pielikumam.

                     (6)

                     Šīs atkārtotās izvērtēšanas rezultātā Regula (EK) Nr. 1800/2004 būtu attiecīgi jāgroza.

                     (7)

                     Nekaitīguma apsvērumi neprasa atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                     (8)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Pielikumā norādīto preparātu, kas iekļauts piedevu kategorijā “kokcidiostati un histomonostati”, ir atļauts izmantot kā dzīvnieku barības piedevu atbilstīgi minētajā pielikumā izklāstītajiem nosacījumiem.

            2. pants
            Regulu (EK) Nr. 1800/2004 groza šādi:

                        1)

                        regulas 2. pantu svītro;

                        2)

                        regulas pielikumu svītro.

            3. pants
            Tādu pielikumā norādīto preparātu un šo preparātu saturošo barību, kuri ražoti un marķēti pirms 2020. gada 25. augusta, saskaņā ar noteikumiem, kas bija piemērojami pirms 2020. gada 25. februāra, arī turpmāk drīkst laist tirgū un izmantot, līdz beidzas esošie krājumi.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 3. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

            (3)  Komisijas 2004. gada 15. oktobra Regula (EK) Nr. 1800/2004 par atļaujas izsniegšanu uz desmit gadiem, lai dzīvnieku barībā varētu izmantot piedevu “Cycostat 66G”, kas pieder kokcidiostatu un citu zāļu līdzekļu grupai (OV L 317, 16.10.2004., 37. lpp.).

            (4)  EFSA Journal, 2019. g.; 17(3):5613.

            PIELIKUMS

                           Piedevas identifikācijas numurs

                           Atļaujas turētāja nosaukums

                           Piedeva (tirdzniecības nosaukums)

                           Sastāvs, ķīmiskā formula, apraksts

                           Dzīvnieku suga vai kategorija

                           Maksimālais vecums

                           Minimālais saturs

                           Maksimālais saturs

                           Citi noteikumi

                           Atļaujas derīguma termiņš

                           Maksimālais atlieku līmenis (MAL) attiecīgajos dzīvnieku izcelsmes pārtikas produktos

                           mg aktīvās vielas uz kg kompleksās barības ar mitruma saturu 12 %

                           Piedevu kategorija: Kokcidiostati un histomonostati

                        5a758

                        Zoetis SA

                        Robenidīna
                        hidrohlorīds
                        (Robenz 66G)

                           Piedevas sastāvs:
                        robenidīna hidrohlorīds: 66 g/kg
                        lignosulfonāts: 40 g/kg
                        kalcija sulfāta dihidrāts: 894 g/kg

                        Gaļas cāļi

                        –

                        36

                        36

                                    1.

                                    Piedevu aizliegts lietot vismaz piecas dienas pirms kaušanas.

                                    2.

                                    Piedevu barības maisījumā iekļauj premiksa veidā.

                                    3.

                                    Piedevu nedrīkst jaukt ar citiem kokcidiostatiem.

                                    4.

                                    Atļaujas turētājs veic pēcpārdošanas uzraudzības programmu attiecībā uz rezistenci pret baktērijām un Eimeria spp.

                                    5.

                                    Barības apritē iesaistītie uzņēmēji piedevas un premiksu lietotājiem nosaka darbības procedūras un organizatoriskos pasākumus, ar kuriem paredzēts novērst iespējamos riskus, kas izriet no to lietošanas. Ja ar šādām procedūrām un pasākumiem šos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus.

                        2030. gada 5. februāris

                        800 μg robenidīna hidrohlorīda uz kg mitru aknu.
                        350 μg robenidīna hidrohlorīda uz kg mitru nieru.
                        200 μg robenidīna hidrohlorīda uz kg mitru muskuļu.
                        1 300  μg robenidīna hidrohlorīda uz kg mitras ādas/tauku.

                           Aktīvā viela:
                        robenidīna hidrohlorīds, C15H13Cl2N5
                           .HCl,
                        1,3-bis[(p-hlorbenzilidēn) amino]-
                        guanidīna hidrohlorīds (97 %)

                           CAS numurs: 25875-50-7,
                        saistītie piemaisījumi:

                                    —

                                    N,N’,N”-tris[(p-hlorbenzilidēn) amino]guanidīns (TRIS): ≤ 0,5 %

                                    —

                                    bis-(4-hlorbenzilidēn)hidrazīns (AZIN) ≤ 0,5 %

                                    —

                                    nezināmi piemaisījumi ≤ 1 % (atsevišķi nezināmi piemaisījumi ≤ 0,2 %)

                        Analītiskā metode 1

                        Robenidīna hidrohlorīda kvantitatīvai noteikšanai barības piedevā un premiksos: augsti efektīvā šķidruma hromatogrāfija kopā ar UV detektēšanu (HPLC-UV).
                        Robenidīna hidrohlorīda kvantitatīvai noteikšanai dzīvnieku barībā: augsti efektīvā šķidruma hromatogrāfija kopā ar UV detektēšanu (HPLC-UV); Komisijas Regula (EK) Nr. 152/2009.
                        Robenidīna hidrohlorīda kvantitatīvai noteikšanai audos: apgrieztās fāzes augstas izšķirtspējas šķidrumhromatogrāfija kopā ar trīskāršo četrpolu masspektrometriju (RP-HPLC-MS/MS) vai ekvivalentu metodi, kas atbilst Komisijas Lēmuma 2002/657/EK prasībām.

               (1)  Sīkāka informācija par analītiskajām metodēm ir pieejama šajā references laboratorijas vietnē: https://ec.europa.eu/jrc/en/eurl/feed-additives/evaluation-reports


title: Komisijas Īstenošanas Regula (ES) 2020/149 (2020. gada 4. februāris), ar ko atjauno atļauju Saccharomyces cerevisiae CNCM I-1077 lietot par barības piedevu jēriem un zirgiem un ar ko atceļ Regulas (EK) Nr. 1293/2008 un (EK) Nr. 910/2009 (atļaujas turētājs Danstar Ferment AG, kuru Savienībā pārstāv Lallemand SAS) (Dokuments attiecas uz EEZ)

text:
                  5.2.2020

                  LV

                  Eiropas Savienības Oficiālais Vēstnesis

                  L 33/5

         KOMISIJAS ĪSTENOŠANAS REGULA (ES) 2020/149
         (2020. gada 4. februāris),
         ar ko atjauno atļauju Saccharomyces cerevisiae CNCM I-1077 lietot par barības piedevu jēriem un zirgiem un ar ko atceļ Regulas (EK) Nr. 1293/2008 un (EK) Nr. 910/2009 (atļaujas turētājs Danstar Ferment AG, kuru Savienībā pārstāv Lallemand SAS)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas un atjaunošanas pamatojums un kārtība.

                     (2)

                        Saccharomyces cerevisiae CNCM I-1077 ar Komisijas Regulu (EK) Nr. 1293/2008 (2) uz 10 gadiem atļāva lietot par barības piedevu jēriem un ar Komisijas Regulu (EK) Nr. 910/2009 (3) – par barības piedevu zirgiem.

                     (3)

                     Minētās atļaujas turētājs ir iesniedzis pieteikumu, lai atjaunotu atļauju Saccharomyces cerevisiae CNCM I-1077 lietot par barības piedevu jēriem un zirgiem, pieprasot to klasificēt piedevu kategorijā “zootehniskās piedevas”. Minētajam pieteikumam bija pievienotas Regulas (EK) Nr. 1831/2003 14. panta 2. punktā prasītās ziņas un dokumenti.

                     (4)

                     Eiropas Pārtikas nekaitīguma iestāde (“Iestāde”) 2019. gada 26. februāra atzinumā (4) secināja, ka pieteikuma iesniedzējs ir iesniedzis datus, kas apliecina, ka piedeva atbilst atļaujas piešķiršanas nosacījumiem. Iestāde secināja, ka, ievērojot atļautos lietošanas nosacījumus, Saccharomyces cerevisiae CNCM I-1077 nekaitē mērķdzīvniekiem, patērētājiem, lietotājiem un videi. Iestāde arī secināja, ka piedevu uzskata par acīm kairinošu. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem.

                     (5)

                        Saccharomyces cerevisiae CNCM I-1077 novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ minētās piedevas atļauja būtu jāatjauno, kā norādīts šīs regulas pielikumā.

                     (6)

                     Sakarā ar to, ka tiek atjaunota atļauja Saccharomyces cerevisiae CNCM I-1077 lietot par barības piedevu, ievērojot šīs regulas pielikumā noteiktos nosacījumus, Regulas (EK) Nr. 1293/2008 un (EK) Nr. 910/2009 būtu jāatceļ.

                     (7)

                     Drošības apsvērumi neliek nekavējoties piemērot ar šo regulu izdarītos grozījumus, tāpēc ir lietderīgi noteikt pārejas periodu, kura laikā esošos Saccharomyces cerevisiae CNCM I-1077 preparāta krājumus, kas atbilst noteikumiem, ko piemēroja pirms šīs regulas spēkā stāšanās datuma, var turpināt laist tirgū un lietot, līdz šie krājumi beidzas.

                     (8)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļauja lietot pielikumā aprakstīto piedevu, kas ietilpst piedevu kategorijā “zootehniskās piedevas” un funkcionālajā grupā “zarnu floras stabilizatori” jēriem un “gremošanas veicinātāji” zirgiem, tiek atjaunota ar pielikumā izklāstītajiem nosacījumiem.

            2. pants
            Regulu (EK) Nr. 1293/2008 un Regulu (EK) Nr. 910/2009 atceļ.

            3. pants

               Saccharomyces cerevisiae CNCM I-1077, kā noteikts Regulā (EK) Nr. 910/2009, un to saturošos premiksus un barības maisījumus, kas ražoti un marķēti pirms 2020. gada 25. februāra, saskaņā ar noteikumiem, kas bija piemērojami pirms 2020. gada 25. februāra, arī turpmāk drīkst laist tirgū un lietot, līdz beidzas esošie krājumi.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 4. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Komisijas 2008. gada 18. decembra Regula (EK) Nr. 1293/2008 par atļauju preparāta Saccharomyces cerevisiae CNCM I-1077 (Levucell SC20 un Levucell SC10 ME) kā barības piedevas jaunam lietojumam (OV L 340, 19.12.2008., 38. lpp.).

            (3)  Komisijas 2009. gada 29. septembra Regula (EK) Nr. 910/2009 par atļaujas piešķiršanu jaunam Saccharomyces cerevisiae CNCM I-1077 preparāta izmantošanas veidam kā zirgu barības piedevai (atļaujas turētājs Danstar Ferment AG, kuru Savienībā pārstāv Lallemand SAS) (OV L 257, 30.9.2009., 7. lpp.).

            (4)  EFSA Journal 2019; 17(3):5639.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas termiņš

                        KVV/kg kompleksās barības ar mitruma saturu 12 %

                           Zootehnisko piedevu kategorija. Funkcionālā grupa: gremošanas veicinātāji

                        4b1711

                           Danstar Ferment AG, ko pārstāv Lallemand SAS

                           Saccharomyces cerevisiae CNCM I-1077

                           Piedevas sastāvs

                           Saccharomyces cerevisiae CNCM I-1077 preparāts, kas satur vismaz:

                                    —

                                    1 × 1010 KVV/g piedevas (apvalkotā veidā),

                                    —

                                    2 × 1010 KVV/g piedevas (neapvalkotā veidā).

                           Aktīvās vielas raksturojums

                        Dzīvotspējīgas Saccharomyces cerevisiae CNCM I-1077 šūnas.

                           Analītiskā metode
                            (1)

                        Skaitīšana: Petri trauciņa un iejaukuma metode, kurā izmanto rauga ekstrakta – dekstrozes – hloramfenikola agaru (EN15789:2009).
                        Identifikācija: polimerāzes ķēdes reakcijas (PĶR) metode (CEN/TS 15790: 2008).

                        Zirgi

                        —

                        3,0 × 109

                        —

                                    1.

                                    Piedevas un premiksa lietošanas norādījumos norāda glabāšanas apstākļus un noturību pret termisku apstrādi.

                                    2.

                                    Piedevas un premiksu lietotājiem barības apritē iesaistītie uzņēmēji nosaka tādas darbības procedūras un organizatoriskos pasākumus, kas vajadzīgi, lai novērstu iespējamos riskus, ko rada to lietošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, tostarp acu aizsarglīdzekļus.

                        25.2.2030.

                           Zootehnisko piedevu kategorija. Funkcionālā grupa: zarnu floras stabilizatori

                        4b1711

                           Danstar Ferment AG, ko pārstāv Lallemand SAS

                           Saccharomyces cerevisiae CNCM I-1077

                           Piedevas sastāvs

                           Saccharomyces cerevisiae CNCM I-1077 preparāts, kas satur vismaz:

                                    —

                                    1 × 1010 KVV/g piedevas (apvalkotā veidā),

                                    —

                                    2 × 1010 KVV/g piedevas (neapvalkotā veidā).

                           Aktīvās vielas raksturojums

                        Dzīvotspējīgas Saccharomyces cerevisiae CNCM I-1077 šūnas.

                           Analītiskā metode
                            (1)

                        Skaitīšana: Petri trauciņa un iejaukuma metode, kurā izmanto rauga ekstrakta – dekstrozes – hloramfenikola agaru (EN15789:2009).
                        Identifikācija: polimerāzes ķēdes reakcijas (PĶR) metode (CEN/TS 15790:2008).

                        Jēri

                        —

                        3,0 × 109

                                    1.

                                    Piedevas un premiksa lietošanas norādījumos norāda glabāšanas apstākļus un noturību pret termisku apstrādi.

                                    2.

                                    Piedevas un premiksu lietotājiem barības apritē iesaistītie uzņēmēji nosaka tādas darbības procedūras un organizatoriskos pasākumus, kas vajadzīgi, lai novērstu iespējamos riskus, ko rada to lietošana. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, tostarp acu aizsarglīdzekļus.

                        25.2.2030.

               (1)  Sīkāka informācija par analītiskajām metodēm ir pieejama šajā references laboratorijas vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas Regula (ES) 2020/151 (2020. gada 4. februāris), ar ko Pediococcus acidilactici CNCM I-4622 atļauj lietot par barības piedevu visu sugu gaļas un vaislas cūkām, izņemot sivēnmātes, visu sugu putniem un zivīm un visiem vēžveidīgajiem un ar ko atceļ Regulu (EK) Nr. 911/2009, (ES) Nr. 1120/2010 un (ES) Nr. 212/2011 un Īstenošanas regulu (ES) Nr. 95/2013, (ES) Nr. 413/2013 un (ES) 2017/2299 (atļaujas turētājs Danstar Ferment AG, kuru Savienībā pārstāv Lallemand SAS) (Dokuments attiecas uz EEZ)

text:
                  5.2.2020

                  LV

                  Eiropas Savienības Oficiālais Vēstnesis

                  L 33/12

         KOMISIJAS ĪSTENOŠANAS REGULA (ES) 2020/151
         (2020. gada 4. februāris),
         ar ko Pediococcus acidilactici CNCM I-4622 atļauj lietot par barības piedevu visu sugu gaļas un vaislas cūkām, izņemot sivēnmātes, visu sugu putniem un zivīm un visiem vēžveidīgajiem un ar ko atceļ Regulu (EK) Nr. 911/2009, (ES) Nr. 1120/2010 un (ES) Nr. 212/2011 un Īstenošanas regulu (ES) Nr. 95/2013, (ES) Nr. 413/2013 un (ES) 2017/2299 (atļaujas turētājs Danstar Ferment AG, kuru Savienībā pārstāv Lallemand SAS)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas un atjaunošanas pamatojums un kārtība.

                     (2)

                     Ar Komisijas Regulu (EK) Nr. 911/2009 (2) preparātu Pediococcus acidilactici CNCM I-4622 (agrāk Pediococcus acidilactici CNCM MA 18/5M) uz 10 gadiem atļāva lietot par barības piedevu lašu dzimtas zivīm un garnelēm, ar Komisijas Regulu (ES) Nr. 1120/2010 (3) – atšķirtiem sivēniem, ar Komisijas Regulu (ES) Nr. 212/2011 (4) – dējējvistām, ar Komisijas Īstenošanas regulu (ES) Nr. 95/2013 (5) – visām zivīm, izņemot lašu dzimtas zivis, ar Komisijas Īstenošanas regulu (ES) Nr. 413/2013 (6) – atšķirtiem sivēniem, gaļas cūkām, dējējvistām un gaļas cāļiem un ar Komisijas Īstenošanas regulu (ES) 2017/2299 (7) – gaļas cūkām, mazāk izplatītu sugu cūkām (atšķirtiem sivēniem un gaļas cūkām), gaļas cāļiem, mazāk izplatītu sugu gaļas mājputniem un mazāk izplatītu sugu dējējmājputniem.

                     (3)

                     Saskaņā ar Regulas (EK) Nr. 1831/2003 14. pantu un saistībā ar tās 7. pantu preparāta Pediococcus acidilactici CNCM I-4622 atļaujas turētājs iesniedza pieteikumu, kurā lūdza atjaunot minētā preparāta kā barības piedevas lietošanas atļauju attiecībā uz gaļas cāļiem, mazāk izplatītu sugu gaļas putniem, dējējvistām, mazāk izplatītu sugu dējējputniem, atšķirtiem sivēniem, gaļas cūkām, mazāk izplatītu sugu (atšķirtām) cūkām un gaļas cūkām, visām zivīm un garnelēm, kā arī lūdza piešķirt jaunu atļauju šā preparāta lietošanai dējējvistu un vaislas vistu cāļiem, dekoratīvajiem putniem un citiem neproduktīvajiem putniem, gaļas tītariem, vaislas tītaru cāļiem, vaislas tītariem, vaislas vistām un mazāk izplatītu saistīto sugu mājputniem, citiem dekoratīvajiem un neproduktīvajiem putniem, zīdāmiem sivēniem un mazāk izplatītu saistīto sugu cūkām un visiem vēžveidīgajiem, pieprasot to klasificēt piedevu kategorijā “zootehniskās piedevas”. Minētajam pieteikumam bija pievienota informācija un dokumenti, kas prasīti minētās regulas 7. panta 3. punktā un 14. panta 2. punktā.

                     (4)

                     Eiropas Pārtikas nekaitīguma iestāde (“Iestāde”) savos 2019. gada 2. aprīļa atzinumos (8) secināja, ka pieteikuma iesniedzējs ir iesniedzis datus, kas apliecina piedevas atbilstību atļaujas piešķiršanas nosacījumiem. Agrākos secinājumos Iestāde apstiprināja, ka Pediococcus acidilactici CNCM I-4622 tiek uzskatīts par drošu gan mērķsugām, gan tādu produktu patērētājiem, kas iegūti no dzīvniekiem, kuru barībā lietota minētā piedeva, gan videi. Turklāt tā secināja, ka lietotāji potenciāli varētu tikt eksponēti piedevai ieelpošanas ceļā, un ka nav iespējams izdarīt secinājumu par ādas un acu kairinājuma un ādas sensibilizācijas potenciālu. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem. Iestāde arī secināja, ka piedeva ir iedarbīga attiecībā uz dējējvistu un vaislas vistu cāļiem, vaislas vistām, dējējtītaru/vaislas tītaru un mazāk izplatītu sugu putnu cāļiem, vaislas tītariem un mazāk izplatītu sugu vaislas putniem, zīdāmiem sivēniem un mazāk izplatītu sugu vaislas un gaļas cūkām, kā arī visiem vēžveidīgajiem.

                     (5)

                        Pediococcus acidilactici CNCM I-4622 novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Attiecīgi minētās piedevas atļauja būtu jāatjauno, kā norādīts šīs regulas pielikumā.

                     (6)

                     Ņemot vērā to, ka atļauja lietot preparātu Pediococcus acidilactici CNCM I-4622 par barības piedevu tiek atjaunota saskaņā ar šīs regulas pielikumā paredzētajiem nosacījumiem, Regula (EK) Nr. 911/2009, (ES) Nr. 1120/2010 un (ES) Nr. 212/2011 un Īstenošanas regula (ES) Nr. 95/2013, (ES) Nr. 413/2013 un (ES) 2017/2299 būtu jāatceļ.

                     (7)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļauja lietot pielikumā aprakstīto piedevu, kas iekļauta piedevu kategorijā “zootehniskās piedevas” un – attiecībā uz visu sugu gaļas un vaislas cūkām, izņemot sivēnmātes, un visiem putniem – funkcionālajā grupā “zarnu floras stabilizatori”, un – attiecībā uz visām zivīm un visiem vēžveidīgajiem – funkcionālajā grupā “citas zootehniskās piedevas”, tiek atjaunota saskaņā ar minētajā pielikumā paredzētajiem nosacījumiem.

            2. pants
            Regula (EK) Nr. 911/2009, (ES) Nr. 1120/2010 un (ES) Nr. 212/2011, kā arī Īstenošanas regula (ES) Nr. 95/2013, (ES) Nr. 413/2013 un (ES) 2017/2299 tiek atceltas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 4. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Komisijas 2009. gada 29. septembra Regula (EK) Nr. 911/2009 par atļaujas piešķiršanu jaunam Pediococcus acidilactici CNCM MA 18/5M preparāta izmantošanas veidam kā lašu dzimtas zivju un garneļu barības piedevai (atļaujas turētājs Danstar Ferment AG) (OV L 257, 30.9.2009., 10. lpp.).

            (3)  Komisijas 2010. gada 2. decembra Regula (ES) Nr. 1120/2010 par atļauju izmantot Pediococcus acidilactici CNCM MA 18/5M kā barības piedevu atšķirtiem sivēniem (atļaujas turētājs Danstar Ferment AG (OV L 317, 3.12.2010., 12. lpp.).

            (4)  Komisijas 2011. gada 3. marta Regula (ES) Nr. 212/2011 par atļauju izmantot Pediococcus acidilactici CNCM MA 18/5M kā barības piedevu dējējvistām (atļaujas turētājs Danstar Ferment AG) (OV L 59, 4.3.2011., 1. lpp.).

            (5)  Komisijas 2013. gada 1. februāra Īstenošanas regula (ES) Nr. 95/2013 par atļauju izmantot Pediococcus acidilactici CNCM MA 18/5M preparātu kā barības piedevu visām zivju sugām, izņemot lašu dzimtas zivis (atļaujas turētājs Danstar Ferment AG) (OV L 33, 2.2.2013., 19. lpp.).

            (6)  Komisijas 2013. gada 6. maija Īstenošanas regula (ES) Nr. 413/2013 par atļauju izmantot Pediococcus acidilactici CNCM MA 18/5M kā barības piedevu lietošanai dzeramajā ūdenī atšķirtiem sivēniem, nobarojamām cūkām, dējējvistām un gaļas cāļiem (atļaujas turētājs Danstar Ferment AG) (OV L 125, 7.5.2013., 1. lpp.).

            (7)  Komisijas 2017. gada 12. decembra Īstenošanas regula (ES) 2017/2299, ar ko lemj par atļauju Pediococcus acidilactici CNCM MA 18/5M preparātu izmantot par barības piedevu nobarojamām cūkām un mazāk izplatītām cūku sugām (atšķirtām un nobarojamām cūkām), gaļas cāļiem, mazāk izplatītu sugu gaļas mājputniem un mazāk izplatītu sugu dējējmājputniem, par atļauju šo barības piedevu izmantot dzirdināmajā ūdenī un ar ko groza Regulu (EK) Nr. 2036/2005, (EK) Nr. 1200/2005 un Īstenošanas regulu (ES) Nr. 413/2013 (atļaujas turētājs Danstar Ferment AG, ko pārstāv Lallemand SAS) (OV L 329, 13.12.2017., 33. lpp.).

            (8)  EFSA Journal 2019;17(4):5691 un EFSA Journal 2019;17(5):5690.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        KVV/kg kompleksās barības ar mitruma saturu 12 %

                        KVV/l dzirdināšanas ūdens

                           Kategorija: zootehniskās piedevas. Funkcionālā grupa: zarnu floras stabilizatori

                        4d1712

                           Danstar Ferment AG, ko Savienībā pārstāv Lallemand SAS

                           Pediococcus acidilactici CNCM I-4622

                           Piedevas sastāvs

                           Pediococcus acidilactici CNCM I-4622 preparāts,
                        kas satur vismaz 1 × 1010 KVV/g
                        Cietā formā, neapvalkotā un apvalkotā veidā

                        Visu sugu gaļas un vaislas cūkas, izņemot sivēnmātes

                        -

                        1 × 109

                        -

                        5 × 108

                        -

                                    1.

                                    Piedevas un premiksu lietošanas norādījumos norāda glabāšanas nosacījumus un noturību pret termisku apstrādi.

                                    2.

                                    Ja piedevu lieto dzirdināmajā ūdenī, nodrošina viendabīgu tās izkliedi.

                                    3.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu potenciālos riskus, kas izriet no to lietošanas. Ja ar šādām procedūrām un pasākumiem šos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus.

                        2030. gada 25. februāris

                           Aktīvās vielas raksturojums

                        Dzīvotspējīgas Pediococcus acidilactici CNCM I-4622 šūnas

                        Visu sugu putni

                           Analītiskā metode
                            (1)

                        Aktīvās vielas skaitīšana barības piedevā, premiksos, lopbarībā un ūdenī: Petri trauciņa un uztriepuma metode,
                        izmantojot MRS agaru (EN 15786:2009).
                        Identificēšana: pulsējošā lauka gela elektroforēzes (PFGE) metode.

                           Kategorija: zootehniskās piedevas. Funkcionālā grupa: citas zootehniskās piedevas (labvēlīgi ietekmē augšanu)

                        4d1712

                           Danstar Ferment AG, ko Savienībā pārstāv Lallemand SAS

                           Pediococcus acidilactici CNCM I-4622

                           Piedevas sastāvs

                           Pediococcus acidilactici CNCM I-4622 preparāts, kas satur vismaz 1 × 1010 KVV/g

                        Visu sugu zivis

                        -

                        1 × 109

                        -

                        -

                                    1.

                                    Piedevas un premiksu lietošanas norādījumos norāda glabāšanas nosacījumus un noturību pret termisku apstrādi.

                                    2.

                                    Šo piedevu izmanto tikai cietajā barībā.

                                    3.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu potenciālos riskus, kas izriet no to lietošanas. Ja ar šādām procedūrām un pasākumiem šos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus.

                           Aktīvās vielas raksturojums

                        Dzīvotspējīgas Pediococcus acidilactici CNCM I-4622 šūnas

                        Visi vēžveidīgie

                           Analītiskā metode

                        Aktīvās vielas skaitīšana barības piedevā, premiksos, lopbarībā un ūdenī: Petri trauciņa un uztriepuma metode,
                        izmantojot MRS agaru (EN 15786:2009).
                        Identificēšana: pulsējošā lauka gela elektroforēzes (PFGE) metode.

               (1)  Sīkāka informācija par analītiskajām metodēm pieejama references laboratorijas vietnē: https://ec.europa.eu/jrc/en/eurl/feed-additives/evaluation-reports


title: Komisijas Īstenošanas regula (ES) 2020/259 (2020. gada 25. februāris), ar ko 310. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
                  26.2.2020

                  LV

                  Eiropas Savienības Oficiālais Vēstnesis

                  L 54/29

         KOMISIJAS ĪSTENOŠANAS REGULA (ES) 2020/259
         (2020. gada 25. februāris),
         ar ko 310. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 881/2002 (2002. gada 27. maijs), ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 5. punktu,
         tā kā:

                     (1)

                     Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (2)

                     Apvienoto Nāciju Organizācijas Drošības padomes Sankciju komiteja 2020. gada 18. februārī nolēma no to personu, grupu un organizāciju saraksta, uz kurām būtu jāattiecina līdzekļu un saimniecisko resursu iesaldēšana, svītrot divus ierakstus.

                     (3)

                     Tāpēc būtu attiecīgi jāgroza Regulas (EK) Nr. 881/2002 I pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 881/2002 I pielikumu groza saskaņā ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 25. februārī

                  Komisijas

                  un tās priekšsēdētājas vārdā –

                  ģenerāldirektora p. i.

                  Finanšu stabilitātes, finanšu pakalpojumu un kapitāla tirgu savienības ģenerāldirektorāts

            (1)  OV L 139, 29.5.2002., 9. lpp.

            PIELIKUMS
            Regulas (EK) Nr. 881/2002 I pielikumā no sadaļas “Fiziskās personas” svītro šādus ierakstus:

                        1)

                        “Al-Mokhtar Ben Mohamed Ben Al-Mokhtar Bouchoucha (alias Bushusha, Mokhtar). Adrese: Via Milano 38, Spinadesco (CR), Itālija. Dzimšanas datums: 13.10.1969. Dzimšanas vieta: Tunisa, Tunisija. Valstspiederība: Tunisijas. Pases Nr.: K754050 (Tunisijas pase, izdota 26.5.1999., derīga līdz 25.5.2004.). Valsts identifikācijas Nr.: 04756904, izdots 14.9.1984. Papildu informācija: a) Itālijas nodokļu maksātāja reģistrācijas numurs: BCHMHT69R13Z352T, b) viņa māti sauc Hedia Bannour. Regulas 2.a panta 4. punkta b) apakšpunktā noteiktā diena: 24.4.2002.”;

                        2)

                        “Imad Ben Bechir Ben Hamda Al-Jammali. Adrese: 4 Al-Habib Thamir Street, Manzal Tmim, Nabul, Tunisija (mājas adrese). Dzimšanas datums: 25.1.1968. Dzimšanas vieta: Menzel Temime, Tunisija. Valstspiederība: Tunisijas. Pases Nr.: a) K693812 (Tunisijas pase, izdota 23.4.1999., derīga līdz 22.4.2004.), b) 01846592 (Nacionālais identifikācijas Nr.). Papildu informācija: a) Itālijas nodokļu maksātāja reģistrācijas numurs: JMM MDI 68A25 Z352D; b) mātes vārds ir Jamilah. Regulas 7.d panta 2. punkta i) apakšpunktā minētais paziņošanas datums: 23.6.2004.”